
[image: image3.emf]
www.tourism.gov.il

      
       סימוכין: 2008-0005-312
  
                י"א סיון תשס"ח


        14 יולי 2008
הודעה לעיתונות – תיקון

מתכנסים בישראל
משרד התיירות פועל להכפלת מספר הכנסים הבינלאומיים המתקיימים בישראל
למעלה מ-80 כנסים בינלאומיים צפויים להתקיים בישראל במהלך שנת 2008, הצפויה להסתיים כשנת שיא בתיירות הנכנסת ובמשרד התיירות פועלים להכפלת מספרם בשנת 2009.  
מאות כנסים בינלאומיים המפגישים בין אנשי רוח, מדע, תקשורת וגורמים מקצועיים שונים ממגוון מדינות, נערכים מדי שנה ברחבי העולם. כנסים אלה מהווים בסיס ליצירת שיתוף פעולה, דיאלוג והבנה בין המשתתפים. 

כנס בינלאומי בישראל נמשך בממוצע 4-3 ימים, אליהם מתווספים 5-4 ימי שהות נוספים המוקדשים לתיור, טיול ונופש. תייר ממוצע המבקר בישראל, מוציא במהלך שהותו בארץ כ- 900 דולר, הכוללים בין היתר ביקור באתרי תיירות ואטרקציות, נסיעות, מסעדות, קניות ועוד ומכאן שהגעה לישראל בשל השתתפות בכנס, מגדילה את מספר התיירים ומשך שהותם וכתוצאה, גם את ההכנסות מביקור זה.
החל משנת 2000 בעקבות האינתיפאדה והמצב הביטחוני, קטן משמעותית מספרם של הכנסים הבינלאומיים שהתקיימו בישראל. בעקבות פעולות משרד התיירות, גדל בהדרגה מספרם ועמד בשנים האחרונות במגמת גידול. בשנת 2008 מתוכננים כאמור להתקיים בישראל 83 כנסים בינלאומיים, בהם אמורים לבקר למעלה מ- 18,000 משתתפים, אשר צפויים, כאמור, גם לבקר ולתייר בישראל במסגרת שהותם בארץ. 
מנכ"ל משרד התיירות, שאול צמח: "היענותם של מארגני הכנסים והמבקרים להגיע לישראל ולקיים בה כנסים בינלאומיים מרובי משתתפים, מעידה על השינוי לטובה בתדמית ישראל והאטרקטיביות שלה כיעד תיירות ומהווה הבעת אמון במוצר התיירות הישראלי. קיום הכנסים יתרום לשיפור תדמיתה של ישראל, מעבר לתרומה הישירה של קיום הכנסים והוא בעל פוטנציאל רב להגדלת תנועת התיירות לישראל".
הכנסים הצפויים להתקיים השנה הינם בנושאים מגוונים בהם רפואה, חקלאות, דת, מדע, טכנולוגיה ותערוכות שונות. מרבית הכנסים יתקיימו באילת, ירושלים ותל אביב.
שירה קוה, דוברת משרד התיירות 

